El Ple sol·licita a tots els partits polítics i administracions públiques valencianes que se sumen al Fons de Cooperació Municipal
28 de febrer 2022

![](/media/2ghjqyl4/c_javierraro.jpg?width=850&height=566.9886363636364)

El Ple Municipal de l'Ajuntament de Sagunt va aprovar en la sessió ordinària del mes de febrer, una moció de suport al Fons de Cooperació Municipal de la Comunitat Valenciana. Esta moció va ser presentada pel Grup Socialista i defensada pel seu portaveu, Javier Raro; i va obtindre els vots favorables de PSOE, Compromís, i EU, el vot en contra de PP i Vox i l'abstenció d'IP, Cs i GNA.

Tal com recull l'exposició de motius, els ajuntaments són les institucions més pròximes a la ciutadania: «**Especialment durant esta pandèmia s'ha demostrat la importància que tenen, el seu paper és clau en moments socialment crítics com el que hem passat. Amb este esperit es va crear el Fons de Cooperació Municipal, el qual ha permés que els ajuntaments reben des de fa 6 anys milions d'euros per a millorar la vida de la ciutadania i implementar les seues polítiques públiques**».

Així mateix, la moció continua explicant que des de l'any 2017, la Generalitat Valenciana ha destinat un total de 240 milions per al Fons de Cooperació Municipal. Les Diputacions que s'han sumat a esta mesura estos anys han aportat la mateixa quantitat que la Generalitat en les seues respectives províncies, com a exemple, la Generalitat Valenciana ha transferit 20,1 milions cada any als municipis de la província de València, als quals la Diputació de València ha sumat altres 20,1 milions, donant una quantitat anual de 40.2 milions per a la posada en marxa de polítiques des dels ajuntaments. «**Este és el model pel qual considerem han d'apostar totes les administracions públiques valencianes: municipalisme, transparència i cohesió entre administracions**»

És per tots estos motius, que s'ha aprovat, en primer lloc, sol·licitar a tots els partits polítics i administracions públiques valencianes que se sumen al Fons de Cooperació Municipal, i, en segon lloc, instar totes les forces polítiques i administracions públiques valencianes a no judicialitzar i no bloquejar el Fons de Cooperació Municipal i així remar cap a un finançament més just per als nostres municipis. Com a tercer acord, es notificarà este pacte a les presidències de les diputacions d'Alacant, València i Castelló, al president de la Generalitat Valenciana, al president de les Corts Valencianes, als portaveus dels diferents grups polítics de les Corts Valencianes i al president de la Federació Valenciana de Municipis i Províncies.

*   [](http://www.facebook.com/sharer.php?u=https://aytosagunto.es/va/actualitat/el-ple-sol-licita-a-tots-els-partits-polítics-i-administracions-públiques-valencianes-que-se-sumen-al-fons-de-cooperació-municipal/ "Facebook")
*   [](http://twitter.com/share?url=https://aytosagunto.es/va/actualitat/el-ple-sol-licita-a-tots-els-partits-polítics-i-administracions-públiques-valencianes-que-se-sumen-al-fons-de-cooperació-municipal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-sol-licita-a-tots-els-partits-polítics-i-administracions-públiques-valencianes-que-se-sumen-al-fons-de-cooperació-municipal/ "Linked In")
*   [](mailto:?body=https://aytosagunto.es/va/actualitat/el-ple-sol-licita-a-tots-els-partits-polítics-i-administracions-públiques-valencianes-que-se-sumen-al-fons-de-cooperació-municipal/)